《缘识》
宋代·宋太宗

偃亚松，笔迹高，
来更妙，甚奇特，
三十年前曾收得。上下度量有短长，
平头一样青烟色。半枯半嫩小枝斜，
节风阴石皆法则。左隈右倚四维绝，
悬在书堂谁分别。喝起诸山未是奇，
千年鹤坐方可说。根蟠龙，
笼春雪，团团引出桂华月。
暗聚风生欹枕观，驱逐邪魔无情灭。
若在灵山片时久，感动天人师子吼。
扫教心地起自然，好看纵横如意手。
偃亚松，偃亚松，
或真个。生在深谷，
为栋梁之异木。任从霜雪推残，
终归众人之瞻瞩。